Alla l-kenn u l-qawwa tagħna Għall-mexxej tal-kor. Ta' wlied Koraħ. Fuq "Għalamôt". Għanja. Kenn u qawwa hu Alla għalina, għajnuna kbira sibnieh fid-dwejjaq. Għalhekk ma nibżgħux jekk l-art titriegħed , jew jiġġarrfu l-muntanji f'nofs ta' baħar; anqas jekk jgħajtu u jogħlew ilmijietu, jew jitheżżu l-muntanji bit-tqanqil tiegħu. Il-Mulej tal-eżerċti magħna, fortizza għalina Alla ta' Ġakobb! Hemm xmara li s-swieqi tagħha iferrħu l-belt ta' Alla, l-għamara qaddisa tal-Għoli. Hemm Alla f'nofsha, ma titħarrikx; jgħinha Alla mat-tbexbix tas-sebħ. Triegħdu l-ġnus, iġġarrfu s-saltniet, iddewbet l-art, malli samma' leħnu. Il-Mulej tal-eżerċti magħna, fortizza għalina Alla ta' Ġakobb! Ejjew, araw x'għamel il-Mulej, għemejjel tal-għaġeb fuq l-art. Iwaqqaf il-gwerer sa tarf l-art; l-ark jaqsam u l-lanza jkisser, jaħraq it-tarki bin-nar, u jgħid: "Biżżejjed! Kunu afu li jien Alla, għoli fuq il-ġnus, għoli fuq l-art!" Il-Mulej tal-eżerċti magħna, fortizza għalina Alla ta' Ġakobb!